李陵別蘇武
作者：劉灣
朝代：唐

paragraphs: 漢武愛邊功，李陵提步卒。
轉戰單于庭，身隨漢軍沒。
李陵不愛死，心存歸漢闕。
誓欲還國恩，不爲匈奴屈。
身辱家已無，長居虎狼窟。
胡天無春風，虜地多積雪。
窮陰愁殺人，況與蘇武別。
發聲天地哀，執手肺腸絕。
白日爲我愁，陰雲爲我結。
生爲漢宮臣，死爲胡地骨。
萬里長相思，終身望南月。